《雨泊江岸登天门绝顶》
清代·王鸣盛

我从南楚浮归{舟卬}，中流浩荡乘长风。布帆高挂似飞鸟，飘翩直指天门东。

插江翠壁相对出，遥见突兀青濛濛。削成疑是巨灵掌，移置定出夸娥功。

须臾云起飞雨集，白头怒浪掀孤篷。舟师相呼入浦溆，系缆急傍菰芦丛。

兴来便携九节杖，思纵远目开心胸。潺潺绝涧蹋乱石，层层仄磴攀枯松。

振衣千仞发长啸，惊起雕鹘盘高空。崚嶒两崖势忽断，岷涛万里流当中。

始知楚关此天险，屹立一锁洪波冲。是时阴霞散晚霁，江光隐见磨青铜。

欲从牛渚呼谪仙，更向青山怀谢公。东望石头互亏蔽，迢迢天阙排巃嵷。

兴亡六代付逝水，人寰刺促悲安穷。终当挹取玉浆饮，上吸倒影骑飞龙。

作者简介：（1722—1798）清江苏嘉定人，字凤喈，号西庄，又号礼堂、西沚。乾隆十九年进士。自编修历官至内阁学士兼礼部侍郎。以事降为光禄寺卿。南还居苏州三十年，卒于嘉庆二年十二月。工诗文，精史学，亦通经学。有《尚书后案》、《蛾术编》、《十七史商榷》、《耕养斋集》、《西庆始存稿》、《西沚居士集》。